Vil norsk eksistere som selvstendig språk om noen tiår? Vil noen av oss oppleve – slik pessimistene spår – at norsk blir et språk som bare snakkes hjemme? Dette dystopiske scenariet er faktisk ifølge ekspertene fullt mulig.

Den nye tids lingva franca – engelsk – seirer på alle fronter. Oftere og oftere opplever vi å se norske og engelske ord brukt om hverandre. For ungdommer er det lettere å ty til engelsk enn norsk, later det til. De tekster meldinger på engelsk, og bruker de norsk, er det ispedd engelsk-amerikanske nyord og låneord fra slangens, sjargongens og filmens verden.

Slik blir språket mer utvannet enn nødvendig. Mens islendingene er flinke språk-røktere, og passer på at nye termer innenfor viktige områder som teknologi, forskning og internasjonal politikk iføres islandsk språkdrakt etter bestemte ufravikelige normer, er ikke den samme nidkjærheten så merkbar hos oss. Det er store huller i gjerdet, for å si det slik, og stadig flere fremmedord, det vil som oftest si engelske ord i amerikansk variant, slipper igjennom.